વિરાટ કોહલીના નેતૃત્વ હેઠળની ભારતીય ટીમે આજે અહીં ટ્રેન્ટબ્રિજ ખાતે ત્રીજી ટેસ્ટ મેચમાં ઈંગ્લેન્ડને ૨૦૩ રનથી પછાડીને મહત્ત્વની જીત હાંસલ કરી છે. પાંચ મેચોની શ્રેણીમાં ઈંગ્લેન્ડની સરસાઈ ઘટીને ૨-૧ થઈ છે. આજે પાંચમા અને છેલ્લા દિવસે મેચ જીતીને કોહલી અને એના સાથીઓએ શ્રેણીને જીવંત રાખી છે. ઈંગ્લેન્ડને મેચ જીતવા માટે ૫૨૧ રનનો ટાર્ગેટ આપવામાં આવ્યો હતો. ટીમ ૩૧૭ રનમાં ઓલઆઉટ થઈ છે. ઈંગ્લેન્ડે ગઈ કાલે ચોથા દિવસને અંતે ૯ વિકેટે ૩૧૧ રન કર્યા હતા. આદિલ રશીદ અને જેમ્સ એન્ડરસને અધૂરો દાવ આજે આગળ વધાર્યો હતો. ઓફ્ફ સ્પિનર રવિચંદ્રન અશ્વિને એન્ડરસનને (૧૧) રહાણેના હાથમાં ઝીલાવીને મેચનો અંત લાવી દીધો હતો. ગઈ કાલે રશીદ ૩૦ અને એન્ડરસન ૮ રન સાથે દાવમાં હતો.